שושנה נתניהו

שושנה נתניהו (6 באפריל 1923 – 7 באוקטובר 2022) הייתה שופטת בבית המשפט העליון בשנים 1981–1993. יקירת העיר ירושלים לשנת תשס"ג (2003).

ביוגרפיה 
נתניהו נולדה בשם שושנה שנברג בעיר דנציג לרבקה (לבית גרייבסקי) ולמהנדס דב שנברג. בשנת 1924 עלתה לארץ ישראל. למדה בבית הספר הריאלי העברי בחיפה. בילדותה כיהן אביה כמהנדס ראשי בבניין נמל חיפה וכפרופסור בטכניון. בשנת 1940 עברה את מבחני הבגרות שהונהגו על ידי שלטונות המנדט הבריטי, ובשנת 1941 החלה בלימודי המשפטים בבית הספר המנדטורי למשפטים. סיימה את לימודיה בשנת 1946 והוסמכה כעורכת דין בפברואר 1947.

לאחר קבלת רישיון עריכת הדין, החלה לעבוד במשרד עורך הדין אמנון ליפשיץ.

באמצע שנת 1948 התגייסה לצה"ל, שם שירתה 10 חודשים כסגנית התובע הצבאי של חיל האוויר.

עם שחרורה מצה"ל חזרה לעבוד כעורכת דין במשרד ש. הורוביץ ושות', עד להולדת בנה בנובמבר 1951. בשנים 1952–1953 עבדה במשרד פרידמן-קומיסר בחיפה. בספטמבר 1952 נסעה עם משפחתה לארצות הברית שם נולד בנה השני ושבה לישראל בשנת 1955.

בשנת 1969 מונתה לשופטת בבית משפט השלום בחיפה.

בשנת 1974 מונתה לשופטת בית המשפט המחוזי בחיפה. ובדצמבר 1981 מונתה לשופטת-בפועל בבית המשפט העליון ובהמשך מונתה לכהן כשופטת קבועה בבית המשפט העליון, בו כיהנה עד פרישתה, בשנת 1993.

ועדות חקירה ובדיקה בראשותה 
 בשנת 1988 עמדה בראש ועדת חקירה ממלכתית לבדיקת תפקודה ויעילותה של מערכת הבריאות בישראל, ועדה שכונתה "ועדת נתניהו". דו"ח ועדת נתניהו פורסם בשנת 1990 ומהווה ציון דרך חשוב ברפורמות במערכת הבריאות במדינת ישראל. ארבע שנים לאחר פרסום הדו"ח נחקק בישראל חוק ביטוח בריאות ממלכתי.
 בספטמבר 1997 מונתה לעמוד בראש ועדה ציבורית לבחינת גיל הפרישה בעבודה. גם ועדה זו כונתה "ועדת נתניהו". ועדה זו המליצה על העלאת גיל פרישת החובה מגיל 65 לגיל 67 וכן להשוות את גיל הפרישה לגברים ולנשים. המלצות ועדה זו אומצו על ידי ממשלת ישראל ועל ידי הכנסת בשנת 2003, בחקיקתו של חוק גיל פרישה.

תפקידים ציבוריים 
 בסוף שנות ה-90 מונתה לסגנית יו"ר המועצה להשכלה גבוהה.
 כיהנה כחברה קבועה בקורטוריון (הסמכות הניהולית העליונה) של הטכניון.

הוקרה 
 יקירת העיר ירושלים לשנת תשס"ג (2003).

חיים אישיים 
בשנת 1949 נישאה למתמטיקאי פרופ' אלישע נתניהו, אחיו של בנציון נתניהו, ולזוג נולדו שני בנים: פרופ' נתן נתניהו ודן נתניהו. אלישע נתניהו נפטר בשנת 1986.

נתניהו נפטרה ב-7 באוקטובר 2022, בגיל 99.

קישורים חיצוניים
 גליה אליהו,

הערות שוליים

בוגרי בית הספר המנדטורי למשפטים
בוגרות בית הספר המנדטורי למשפטים
יושבי ראש ועדות חקירה ממלכתיות
זוכי אות אביר איכות השלטון
שושנה
שופטי בית המשפט העליון
שופטות בית המשפט העליון
שופטות בית המשפט המחוזי בחיפה
שופטי בית המשפט המחוזי בחיפה
שופטות בית משפט השלום בחיפה
שופטי בית משפט השלום בחיפה
יקירות ירושלים
יקירי ירושלים
סגני יושב ראש המועצה להשכלה גבוהה
אישים הקבורים בחיפה
ישראליות שנולדו ב-1923
ישראלים שנולדו ב-1923
ישראליות שנפטרו ב-2022
ישראלים שנפטרו ב-2022